Go na le dinako tše dingwe tšeo dilo ka moka di bonalago eke ga di sepele gabotse bophelong bja gago. E ka ba sengwe le sengwe go tloga go hlokofaleng ga motho yo o mo ratago, tlhalo, go lahlegelwa ke segwera, go fihla go tobo ya mošomo. Ditobo tše goba maswabi a a ka dira gore o nyame, o ikwe o hloka thušo ebile o na le lehloyo.
O homotša ba ba nyamilego,
o ba kgothatša manyaming a bona.
DIPESALOME 147:3
O tla fudiša mohlape wa gagwe boka modiša;
o tla kgoboketša dikwanyana,
a di kuka, a di gokarela,
a eta bommagotšona pele a iketlile.
JESAYA 40:11
“O tla ba phumola meokgo yohle. Go ka se sa ba le lehu goba manyami goba dillo goba bohloko. Dilo tšela tša kgale di fetile.”
Yo a dutšego setulong sa bogoši a re: “Bona, dilo tšohle ke di dira tše mpsha!”
KUTOLLO 21:4-5a
Ka dinako tšeo re lego mathateng, maikutlo a rena a a re fenya. Re ba le kgatelelo mola re sola Modimo gore o re lahlile. Eupša O re tiišeletša gore o tla ba le rena ka mehla gomme a re thoba maswafo.
Modimo o rile: “Nka se tsoge ke le tlogetše, ebile nka se tsoge ke le lahlile.” Ka gona, a re boleleng re holofetše re re:
“Morena ke mothuši wa ka,
nka se boife selo;
motho wa nama yena a ka ntirang?”
BAHEBERU 13:5b-6
“Ditaba tše ke le boditše tšona gore le beege dipelo ka ge le le ba tee le nna. Mo lefaseng le tla hlorišwa, fela le bete dipelo; nna lefase ke le paletše!”
JOHANESE 16:33
Ge re le bohlokong, re ikhwetša re lebeletše tšohle ka moka tšeo di phošagetšego gomme re sa kgone go bona tsela ya go di rarolla. Efela Bibele e re hlohleletša go lebelela ka lehlakoreng le lebotse le go lebala tše di fetilego:
“Ge o ka sokologela go Modimo,
wa otlolla matsogo a gago wa mo rapela;
ge o ka tlogela go dira dibe,
wa se dumelele bobe ka lapeng la gago,
ke mo o tlago ba o hloka bosodi,
wa kgona go lebanya mahlo le batho,
wa ba le maatla, wa se boife.
O tla nama wa lebala mahloko a gago,
wa a gopola e le fela lefula le le fetilego.
Bophelo bja gago bo tla taga
go feta letšatši la mosegare wa sekgalela;
manyami a gago a tla go tlogela
go etša leswiswi ge le tlogela masa.”
JOBO 11:13-17
*Ditemana tša mangwalo a makgethwa di tšerwe ka go Bibele ya Sepedi 2000.
E gatišitšwe le go phatlalatšwa ke ba Bible Society of South Africa.
www.biblesociety.co.za
nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn lij_Latn